รัฐบาลไทย-ข่าวทำเนียบรัฐบาล-กระทรวงเกษตรฯ พร้อมรับเหตุอุทกภัยฝนใต้ เตรียมพร้อมรับมือสถานการณ์ตาม 13 มาตรการรับมือฤดูฝนปี 65
วันเสาร์ที่ 22 ตุลาคม 2565
กระทรวงเกษตรฯ พร้อมรับเหตุอุทกภัยฝนใต้ เตรียมพร้อมรับมือสถานการณ์ตาม 13 มาตรการรับมือฤดูฝนปี 65
มอบกรมชลประทานติดตั้งเครื่องจักรเครื่องมือทุกจุดเสี่ยง มั่นใจสามารถเข้าช่วยพื้นที่เสี่ยงภัยได้ทันท่วงที
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วย นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นายประยูร อินสกุล รองปลัดกระทรวงเกษตรและสหกรณ์ และผู้บริหารกระทรวงเกษตรและสหกรณ์ ลงพื้นที่ติดตามการบริหารจัดการน้ําและความพร้อมในการป้องกันเหตุอุทกภัยของจังหวัดเพชรบุรี ณ โครงการชลประทานเพชรบุรี อ.ท่ายาง จ.เพชรบุรี ซึ่งจากผลกระทบของพายุดีเปรสชั่นที่ก่อตัวบริเวณทะเลจีนใต้ ส่งผลให้ทางตอนใต้ของประเทศไทยมีฝนตกหนักในช่วงเดือนกันยายน - พฤศจิกายนนี้ จึงมีข้อสั่งการให้กรมชลประทานดําเนินการรับมือฤดูฝนปี 65 ตามมาตรการที่กองอํานวยการน้ําแห่งชาติกําหนด ทั้งการติดตามสถานการณ์น้ําอย่างใกล้ชิดสําหรับให้ความช่วยเหลือประชาชนได้ 24 ชั่วโมง มีการกําหนดพื้นที่เสี่ยงน้ําท่วม ตรวจสอบความพร้อมของอาคารชลประทานและพนังกั้นน้ําให้อยู่ในสภาพพร้อมใช้งานได้อย่างเต็มศักยภาพ เตรียมพร้อมวางแผนเครื่องจักรเครื่องมือประจําพื้นที่เสี่ยงน้ําท่วม พร้อมบริหารน้ําในอ่างเก็บน้ําให้อยู่ในเกณฑ์ควบคุมให้เหมาะสมสอดคล้องกับสถานการณ์
สําหรับสถานการณ์ฝนตกสูงสุดในรอบ 24 ชั่วโมงในจังหวัดเพชรบุรี อยู่ที่อําเภอแก่งกระจาน ปริมาณ 3.5 มิลลิเมตร ปัจจุบัน (ข้อมูล ณ วันที่ 22 ต.ค. 65) สถานการณ์อ่างเก็บน้ําในลุ่มน้ําเพชรบุรี-ประจวบคีรีขันธ์ มีปริมาณน้ําเก็บกักในอ่างเก็บน้ําขนาดใหญ่ 2 แห่ง คือ เขื่อนแก่งกระจาน และเขื่อนปราณบุรี รวม 760 ล้านลูกบาศก์เมตร (ลบ.ม.) คิดเป็นร้อยละ 69 อ่างเก็บน้ําขนาดกลาง 22 แห่ง มีปริมาณน้ําเก็บกัก 158 ล้าน ลบ.ม. คิดเป็นร้อยละ 72 และอ่างเก็บน้ําขนาดเล็ก 52 แห่ง มีปริมาณน้ําเก็บกัก 13 ล้าน ลบ.ม. คิดเป็นร้อยละ 81 รวมปริมาณน้ําเก็บกัก 932 ล้าน ลบ.ม. หรือร้อยละ 70 และแม่น้ําเพชรบุรี (B9) แม่น้ําเพชรบุรี (B16) ระดับน้ําต่ํากว่าตลิ่ง 3.86 เมตร และ 5.49 เมตร ตามลําดับ สถานการณ์ลําน้ําธรรมชาติยังอยู่ในสภาวะปกติ
ทั้งนี้ กรมชลประทานได้คาดการณ์พื้นที่เสี่ยงภัยในจังหวัดเพื่อการเฝ้าระวังอย่างใกล้ชิดจํานวน 6 จุด ได้แก่ พื้นที่ลุ่มต่ําบริเวณฝั่งซ้ายและฝั่งขวาของแม่น้ําเพชรบุรี ใน อ.บ้านลาด อ.เมือง และ อ.บ้านแหลม จึงได้ทําการติดตั้งเครื่องสูบน้ําพื้นที่ลุ่มต่ําบริเวณดังกล่าว และในพื้นที่เสี่ยงภัยอื่นในจังหวัดเพชรบุรี ครอบคลุมพื้นที่ 17 ตําบล 6 อําเภอ รวมทั้งสิ้น 45 หน่วย และติดตั้งเครื่องผลักดันน้ําจํานวน 44 หน่วย รวมเครื่องมือเครื่องจักรจํานวน 89 หน่วย
นอกจากนี้ สํานักงานเกษตรจังหวัดเพชรบุรียังได้มีการรายงานความเสี่ยงหายเบื้องต้นจากอุทกภัย (ด้านพืช) (ข้อมูล ณ วันที่ 21 ต.ค. 65) พบว่า มี 3 อําเภอที่ประสบอุทกภัย ได้แก่ อําเภอเขาย้อย อําเภอท่ายาง และอําเภอชะอํา รวม 19 ตําบล 112 หมู่บ้าน 1,274 ครัวเรือน ซึ่งมีพื้นที่เพาะปลูกทั้งหมด 86,141.25 ไร่ เป็นพื้นที่การเกษตรประสบภัย 12,610 ไร่ คาดว่าจะเสียหาย 6,249 ไร่ แบ่งเป็น ข้าวประสบภัย 4,801 ไร่ คาดว่าจะเสียหาย 2,686 ไร่ พืชไร่และพืชผักประสบภัย 2,904.25 ไร่ คาดว่าจะเสียหาย 1,623.25 ไร่ ไม้ผลไม้ยืนต้นประสบภัย 4,894.75 ไร่ คาดว่าจะเสียหาย 1,939.75 ไร่
จากนั้นรัฐมนตรีว่าการกระทรวงเกษตรและสหกรณ์ และคณะ ยังได้ลงพื้นที่ติดตามการทํางานของจุดติดตั้งเครื่องสูบน้ําบริเวณบึงจะกาดพลี ต.ชะอํา อ.ชะอําเพื่อรับฟังแนวทางการสูบน้ําเพื่อป้องกันเหตุอุทกภัยเมืองชะอํา ติดตามการทํางานของประตูระบายน้ํามาบปลาเค้า พร้อมกดปุ่มยกบานประตูระบายน้ํา ติดตามการทํางานของจุดติดตั้งเครื่องผลักดันน้ํา บริเวณวัดเขาตะเครา ต.บางครก อ.บ้านแหลม จ.เพชรบุรี รับฟังการบรรยายระดับการแจ้งเตือนของระดับน้ําในแม่น้ําเพชรบุรี ณ สะพานรถไฟ (หลังจวนผู้ว่าราชการจังหวัด และติดตามการทํางานของระบบ Hydro flow ณ จุดติดตั้งที่ประตูระบายน้ําคลอง D.26 ต.บางขุนไทร อ.บ้านแหลม จ.เพชรบุรี
"การลงพื้นที่ในวันนี้เพื่อมาตรวจราชการและติดตามมาตรการการป้องกันอุทกภัยของจังหวัดเพชรบุรี ซึ่งทุกหน่วยงานในสังกัดกระทรวงเกษตรฯ ได้ลงมาดูมาตรการป้องกันในครั้งนี้ด้วย จึงมั่นใจได้ว่าจะสามารถรับมือกับพายุที่จะเข้ามาในจังหวัดเพชรบุรีได้ ซึ่งได้เตรียมความพร้อมไว้รับมือกับสถานการณ์ที่จะเกิดขึ้น โดยเตรียมเครื่องจักรเครื่องมือ เครื่องสูบน้ํา พร้อมเจ้าหน้าที่ที่เตรียมพร้อมตลอด 24 ชม. เพื่อจะสามารถแก้ไขปัญหาได้ทันท่วงที หากเกิดพายุหรือฝนตกหนัก อย่างไรก็ตาม ได้มอบหมายกรมชลประทานในการบริหารจัดการน้ําตลอดทั้งปี โดยต้องดูปริมาณน้ําต้นทุนและวางแผนอย่างเป็นระบบ รวมถึงช่องทางการระบายน้ํา ทั้งการเพิ่มคลองระบายน้ํา การกําจัดวัชพืช และการตั้งเครื่องสูบน้ําขนาดใหญ่ไว้ผลักดันน้ํา เพื่อไม่ให้เกิดน้ําท่วมในพื้นที่ชุมชน ก็จะลดปัญหาความเดือดร้อนของประชาชนได้ สําหรับพี่น้องชาวเพชรบุรีและประจวบคีรีขันธ์ขอให้ติดตามข่าวสารอย่างใกล้ชิด และขอให้มั่นใจต่อการปฏิบัติงานของข้าราชการทุกส่วน ที่ได้บูรณาการการทํางานร่วมกันอย่างเต็มกําลังเพื่อลดความเดือดร้อนต่อพี่น้องประชาชนให้น้อยที่สุด" ดร.เฉลิมชัย กล่าว